สังคมข่าวหุ้นเล็กเซียวหงส์
หนังสือพิมพ์ข่าวหุ้นธุรกิจ กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันอังคารที่ 29 กันยายน พ.ศ. 2558 ดัชนีหุ้นไทยปิดตลาด 1,352.13จุด ติดลบ 24.70จุด มูลค่าซื้อขาย28,592ล้านบาท ถือว่านักลงทุน “รายย่อยเป็นกลุ่มค้ำตลาด” ด้วยตัวเลขซื้อสุทธิกว่า 3,700 ล้านบาท ส่วนนักลงทุนต่างชาติขายสุทธิกว่า 2,000 ล้านบาท
29 ก.ย. 2558

*ดัชนีหุ้นไทยปิดตลาด 1,352.13จุด ติดลบ 24.70จุด มูลค่าซื้อขาย28,592ล้านบาท ถือว่านักลงทุน “รายย่อยเป็นกลุ่มค้ำตลาด” ด้วยตัวเลขซื้อสุทธิกว่า 3,700 ล้านบาท ส่วนนักลงทุนต่างชาติขายสุทธิกว่า 2,000 ล้านบาท
*ประเด็นที่ต้องติดตามนั่นคือแนวรับอยู่ตรงไหนกันแน่… แต่ดูจากปัจจัยลบรอบด้านทั้งตัวเลขส่งออก 8 เดือน ติดลบเกือบ 5% แบงก์ชาติ ปรับลดคาดการณ์ GDP ปีนี้เหลือ 2.7% และปีหน้า อยู่ที่ 3.7% จากส่งออกชะลอตัวอย่างชัดเจน
*หุ้นSCB-KTB ไปกันใหญ่แล้ว ราคารูดหนัก หลังจาก Moody’sปรับแนวโน้มเครดิตเป็นลบ…นั่นหมายถึง “มีโอกาสถูกปรับลดอันดับเครดิตลง 50% ระยะเวลา 3 เดือนนับตั้งแต่ประกาศ” จากกรณีหนี้บริษัท สหวิริยาสตีลอินดัสตรี จำกัด(มหาชน) หรือ SSI กลายเป็น NPL และธนาคารต้อง “ตั้งสำรองค่าเผื่อหนี้สงสัยจะสูญ” สูงมาก แม้ว่าทั้ง SCB และ KTB พยายามใช้วิธีการต่างๆ เพื่อทำให้กระทบต่อกำไรสุทธิไตรมาส 3/58 ก็ตาม
*หุ้นINTUCH โดนถล่มขายจนราคาไหลรูดลงใกล้แตะแนวรับ 70 บาทเข้าไปทุกที แต่ล่าสุดINTUCH ส่งซิกชัดว่า “อยู่ระหว่างศึกษาการลงทุนธุรกิจทีวีดิจิตอล” หลังจากมีผู้ประกอบการรายหนึ่งยื่นข้อเสนอให้กับบริษัทพิจารณา แต่ก็ต้องมีการศึกษาให้ดีก่อนที่จะตัดสินใจ…ว่ากันว่า…งานนี้น่าจะเป็น Voice TVเฮ้อ…หวังว่าคงไม่ลืมบทเรียนจากITV กันนะครับท่านผู้ชม…
*หุ้น ITD จอดเทียบท่าเรียบร้อยแล้ว หลังพยายามไล่ราคากันอย่างหนักเมื่อสัปดาห์ก่อน เลยถูกขายทำกำไรออกมาแรง หากมองเชิงเทคนิค รอบนี้ฐานที่มั่นแนวรับ 8 บาท ต้องรักษาไว้ให้ได้ มิเช่นนั้นอาจต้องไปตั้งรับแถวๆ 7 บาท เลยทีเดียว
*หุ้นRATCH น่าจับตาไม่น้อยทีเดียว ล่าสุดจับมือ BNAPUยื่นประมูลโรงไฟฟ้าถ่านหินประเทศอินโดนีเซีย 2 โรง ขนาดกำลังผลิตโรงละ 1,000 เมกะวัตต์ (รวม 2,000 เมกะวัตต์) มีคู่แข่งเข้าร่วมประมูล ได้แก่ จีน 3-4 ราย ตามด้วยญี่ปุ่นและมาเลเซีย งานนี้ลุ้นกันสุดใจละครับ
*หุ้นน้องใหม่ JWD ผู้ดำเนินธุรกิจโลจิสติกส์ภาคพื้นดินแบบครบวงจร เริ่มเข้าเทรดวันนี้ ด้วยราคาไอพีโอ 11 บาท ว่ากันว่า..ราคาพื้นฐานอยู่ที่ระดับ 13-14 บาท แต่ด้วยสภาพตลาดหุ้นโดยรวมแบบนี้…ต้องเอาใจช่วยจริงๆ แต่เอาเหอะด้วยปัจจัยพื้นฐาน จากกำไรงวดครึ่งปีแรกกว่า 156 ล้านบาท เพิ่มขึ้นจากปีก่อนที่ทำได้ 86 ล้านบาท เผลอๆ…มีโอกาสทะลุ 15 ล้านบาท ได้เช่นกัน
*หุ้นร้อนประจำวัน 28 ก.ย. 58 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) และขยายช่วงดำเนินการได้แก่ บริษัท แอสเซท ไบร์ท จำกัด (มหาชน) หรือABC, ใบสำคัญแสดงสิทธิในการจองซื้อหุ้นสามัญ บริษัท แอสเซท ไบร์ท จำกัด (มหาชน) ครั้งที่ 1 หรือABC-W1, ใบสำคัญแสดงสิทธิในการจองซื้อหุ้นสามัญบริษัท แอสเซท ไบร์ท จำกัด (มหาชน) ครั้งที่ 2 หรือ ABC-W2 ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่  29 ก.ย.-19 ต.ค. 58
*ปิดท้ายกันเช่นเคยกับ “ข่าวหุ้นออนทีวี-วิทยุ” เริ่มตั้งแต่เช้า  08.40-09.00 น. พบกันสดๆ กับ “Morning Star : หุ้นดาวเด่น” ที่จะมาอัพเดตตลาดหุ้นทั่วโลก เพื่อมองแนวโน้มตลาดหุ้นไทย โดย วิษณุ โชลิตกุล หัวหน้ากองบรรณาธิการข่าวหุ้นธุรกิจ และก่อนเปิดตลาดบ่าย 13.30-14.00 น. กลับมาพบกับรายการ “ข่าวหุ้น เจาะตลาด” ช่วงวันจันทร์-ศุกร์ ทางสถานีโทรทัศน์ดิจิตอลสปริงนิวส์ (ช่อง 19) และช่วงเปิดตลาดเช้า 10.00-11.00 น. พบกับ “Business Insight”โดยทีมงานข่าวหุ้นธุรกิจและจีจีนิวส์ ทางสถานีวิทยุ FM 97.0 MHz การันตีข้อมูลข่าวสารแน่นเหมือนเดิม เพราะ “ทุกคำถามเรื่องหุ้น” หาคำตอบได้ที่ “ข่าวหุ้นธุรกิจ” เท่านั้น..!!